[{"text_idx": "#000000", "text": "Novaj malklaraj\u0302oj c\u0302irkau\u0306 la afrika IJK"}, {"text_idx": "#000001", "text": "TEJO ricevis eu\u0306ropan subvencion de 130.000 eu\u0306roj por projekto, kadre de kiu okazu IJK en Afriko. Kiel oficiala partnera organizaj\u0302o en la projekto estis trompe anoncita Unuig\u0302o Togolanda por Esperanto. La gvidorganoj de UTE ne estis informitaj pri la \"partnereco\" kaj nun planas oficiale protesti c\u0302e EU-organoj."}, {"text_idx": "#000002", "text": "La oficiala listo de partneraj organizaj\u0302oj."}, {"text_idx": "#000003", "text": "De tempo al tempo en TEJO levig\u0302is la demando pri Internacia Junulara Kongreso en Afriko. Longe oni konsideris la kondic\u0302ojn ne maturaj por tia entrepreno, sed kiam TEJO sukcesis gajni grandan EU-subvencion por sia afrika projekto, la tuja organizado de IJK en Afriko ig\u0302is nepra prioritato por ne perdi la monon."}, {"text_idx": "#000004", "text": "Cetere, por ricevi subvencion, TEJO devas mem investi en la projekton pli ol 13.000 eu\u0306rojn. Dum la c\u0302i-jara IJK la estraro de TEJO ne informis sian propran komitaton pri tiu deviga elspezo, sed jam unu semajnon poste g\u0302i lanc\u0302is monkolekton dum la UK por havigi la necesan monon."}, {"text_idx": "#000005", "text": "Kadre de la projekto Afrika Eu\u0306ropa Junulara Kapabligo (AEJK), TEJO lau\u0306 la oficiala projektopriskribo intencas kunlabori kun tri aliaj junularaj organizaj\u0302oj en Eu\u0306ropo (Pollando, Italio, Slovakio) kaj kvar junularaj organizaj\u0302oj en Afriko (DR Kongo, Togolando, Benino kaj Burundo). La oficiala celo de la programo estas trejnado de junularaj aktivuloj, kaj g\u0302i inkluzivas kvar renkontig\u0302ojn de eu\u0306ropaj kaj afrikaj junuloj, inter kiuj unu okazu dum IJK en Afriko en 2017."}, {"text_idx": "#000006", "text": "Neniu el la \"afrikaj junularaj organizaj\u0302oj\" indikitaj en la projektaj dokumentoj efektive estas junulara \u2013 temas simple pri la landaj asocioj de UEA en la koncernaj landoj. Sed ec\u0302 pli mirinde estas, ke la gvidorganoj de Unuig\u0302o Togolanda por Esperanto (UTE), la landa asocio de UEA en la lando kie devus okazi la venontjara IJK, neniam estis informitaj, ke UTE estas \"partnera organizaj\u0302o\" en projekto kiun EU subvencias per 130.000 eu\u0306roj."}, {"text_idx": "#000007", "text": "Gbeglo Koffi, komitatano de UTE kaj unu el la korifeoj de la togolanda Esperanto-movado, ekscias pri la asertata rolo de UTE en la EU-financata projekto de TEJO nur kiam Libera Folio demandas al li pri g\u0302iaj detaloj."}, {"text_idx": "#000008", "text": "\u2013 UTE tute ne estas tia partnero de la projekto. Se io tia estus, mi scius, kaj tion dirus c\u0302iuj aliaj komitatanoj."}, {"text_idx": "#000009", "text": "En la projektaj dokumentoj kiujn TEJO sendis al la EU-instanco kiu administras la projekt-subvencion, oni oficiale indikis ke UTE estas partnera organizaj\u0302o. Tamen, anstatau\u0306 kontaktinformoj de UTE en la dokumentoj estas ligo al la retejo de tute alia organizaj\u0302o, Agado por progresigo de Esperanto en Togolando (APETO)."}, {"text_idx": "#000010", "text": "Pro la diversaj malklaraj\u0302oj c\u0302irkau\u0306 la afero UTE intertempe faris s\u0302ajne definitivan decidon ne partopreni en la organizado de la planata venontjara IJK en Togolando. Krome la komitato de UTE lau\u0306 Gbeglo Koffi nun diskutos, c\u0302u necesas oficiale informi la koncernajn EU-instancojn, ke UTE neniam konsentis esti partnero en la koncerna projekto."}, {"text_idx": "#000012", "text": "\u2013 La IJK okazos en Ane\u0301ho kiel planite kaj la AEJK (la EU-Afrika projekto) bone disvolvig\u0302os, c\u0302u kun UTE, c\u0302u kun alia togolanda partnero se g\u0302i preferas rezigni je c\u0302i tiu s\u0302anco."}, {"text_idx": "#000013", "text": "Libera Folio: Sed kiel povas esti, ke UTE en la projektaj dokumentoj estas indikita kiel partnero, dum la gvidorganoj de UTE tute ne estis informitaj pri tio?"}, {"text_idx": "#000015", "text": "Adje\u0301vi Adje\u0301, kun kiu TEJO komunikis pri la partnereco de UTE, c\u0302esis esti la prezidanto de la organizaj\u0302o jam antau\u0306 du jaroj. Kiam Libera Folio demandas lin pri lia rolo, li tamen s\u0302ajnas plu opinii sin prezidanto:"}, {"text_idx": "#000016", "text": "\u2013 Nun mi ne scias kial Gbeglo decidis manipuli la situacion favore al lia dekomenca starpunkto kontrau\u0306stari kaj c\u0302iujn agadojn de UEA/TEJO kaj tiujn, kiuj proksimas al tiuj agadoj en la kontinento. Se vere finig\u0302is mia prezidanta ofico c\u0302e UTE kial oni do ne informis la landan instancon kiu rekonas UTE kaj g\u0302isdatigis la retejon de UTE?"}, {"text_idx": "#000017", "text": "Gbeglo Koffi estas antau\u0306a estrarano de UEA, sed konfliktas kun la asocio ekde 2005, kiam la estraro de UEA ne volis dau\u0306rigi la Afrikan Oficejon de UEA sub lia gvido, sed movis g\u0302in el Togolando al Benino."}, {"text_idx": "#000018", "text": "Gbeglo Koffi nun diras, ke Adje\u0301vi Adje\u0301, dum kies prezidperiodo UTE estis oficiale registrita kiel asocio, senrajte konservas c\u0302e si la registrig\u0302an dokumenton de UTE, kaj tial ne eblas g\u0302isdatigi la informojn c\u0302e la oficialaj instancoj."}, {"text_idx": "#000019", "text": "\u2013 La komitato de UTE/JOTE decidis pacienci g\u0302is la 19-a de decembro 2016, kaj se g\u0302is tiam li ne estos redoninta la kvitancon, la afero iros al la justico, diras Gbeglo Koffi."}, {"text_idx": "#000020", "text": "En nefermita letero al la prezidanto de UEA la estraro de UTE nun krome minacas, ke la tuta asocio eliros el UEA, se ne c\u0302esos \"surtretadoj\" kontrau\u0306 UTE fare de UEA. Kiel ekzemplon de la problemoj la letero mencias, ke la g\u0302enerala direktoro de UEA j\u0302us vizitis Togolandon, sed ne kontaktis la prezidanton de UTE. Tiu vizito krome okazis kadre de la EU-subvencio, kiel parto de la preparoj por la IJK."}, {"text_idx": "#000021", "text": "Sendepende de tio, kio rezultos el la diversaj enmovadaj konfliktoj, la perspektivoj de TEJO c\u0302e la eu\u0306ropaj subvenciaj instancoj apenau\u0306 plibonig\u0302os, se UTE oficiale protestos kontrau\u0306 la fakto, ke persono, kiu jam de du jaroj ne prezidas la organizaj\u0302on, tamen agas g\u0302ianome en finance signifa rolo."}, {"text_idx": "#000022", "text": "Alklaku por kunhavigi c\u0302e Twitter(Malfermig\u0302as en nova fenestro)Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)"}, {"text_idx": "#000024", "text": "Malnovaj komentoj troveblas sub la arkivita versio de la artikolo."}, {"text_idx": "#000028", "text": "La argentina selektitaro estas c\u0302ampiono de la mondpokalo de KataroIrano: unua ekzekuto ligita al la tumultojDu misiloj trafis PollandonUN: amasa plimulto por kondamni la rusiajn aneksadojn en UkrainioParlamentaj balotoj en Latvio: tutnova vizag\u0302o por la deputitaro"}, {"text_idx": "#000032", "text": "Alig\u0302i al 400 aliaj abonantoj"}]